साहिल को सिर्फ साधना का शरीर चाहिए था, लेकिन सितार ने उसे हमेशा मन से प्रेम किया
साधना की आंखों के सामने साहिल उस नई लड़की की कमर में बाहें डाले वर्कशॉप से निकल गया। उसने एक बार पलट कर भी नहीं देखा कि साधना क्या महसूस कर रही है।
आज साधना को सितार की बहुत याद आ रही थी। आंसू पलकों में थमते नहीं थे। हर एक आंसू के साथ अपनी हर एक गलती का एहसास मानो गालों पर पिघले लावे की तरह बह रहा था।
“सितार अगर तुम यहां होते तो क्या मुझे इतना मायूस होने देते? काश, मैं तुम्हारे पास वापस आ सकती,” साधना के मुंह से निकला।
साथ ही उसके दिल से चीखने किसी आवाज आई ‘पर क्यों नहीं? क्यों तुम अपने सितार के पास वापस नहीं जा सकतीं?’
‘नहीं, अब नहीं, अब बहुत देर हो चुकी है,’ उसकी चेतना ने कहा और दिमाग ने दोहराया।
अब एक ही रास्ता है। ढेर सारी नींद की गोलियां और हमेशा के लिए सो जाना। एक ऐसे सफर पर निकल पड़ना जहां दिमाग बार-बार हथौड़े न मारे, चेतना बार-बर प्रताड़ना न दे।
साधना गिलास में पानी भरकर लाई और शीशी से नींद की गोलियां हथेली में निकाल कर लीं। तभी अपनी और सितार की बचपन की उस पोस्टर जैसी फोटो पर नजर पड़ी। वो गोलियां प्लेट में रखकर उस फोटो की ओर पहुंच गई। उसने बड़े प्यार से सितार की फोटो पर हाथ फिराया।
कितने साल के रहे होंगे दोनों! मुश्किल से सात-आठ साल के। स्कूल के बाहर की बेंच पर बैठे गुलमोहर के तले अपने अपने मम्मी पापा का इंतजार करते हुए, एक दूसरे के हाथों में हाथ लिए, एक दूसरे को ढाढ़स बताते हुए वे दोनों इतने प्यारे लग रहे थे। पापा ने यह फोटो ली थी। पापा फोटोग्राफर थे। उस दिन किसी क्लाइंट के यहां से लौट रहे थे। कैमरा उनके हाथ में था। तब लोगों के हाथों में हर समय मोबाइल नहीं होते थे कि कोई क्यूट सीन दिखा और फोटो ले ली।
उस दिन इत्तेफाक से दोनों के पेरेंट्स को उन्हें लेने आने में देर हो गई थी। दोनों बच्चे डरे और सहमे थे, क्योंकि पूरा स्कूल खाली हो गया था। तब पहली बार सितार ने उसे सहारा दिया था। अपनी मासूम आवाज में कहा था, “चलो, हम लोग उस बेंच पर बैठ जाएं हाथ पकड़कर। मम्मी-पापा को देर हो सकती है, मगर वह आएंगे जरूर। तुम दुखी मत हो,” कहते हुए सितार ने उसकी आंखों में छलक आए आंसू पोंछ दिए।
उस दिन से अभी एक महीने पहले तक सितार ने कभी उसे उसके आंसुओं के साथ अकेला नहीं छोड़ा।
साधना चाहती थी कि वह फिल्मी हीरोइन की तरह दौड़ती हुई जाए और सितार की बांहों में समा जाए।
पर नहीं, शायद अब बहुत देर हो चुकी है। शायद अब सितार उसे नहीं अपनाएगा। आखिर सहने की भी कोई सीमा होती है। प्यार की कोई तो सीमा रेखा होती होगी।
पहली बार कब ठुकराया था उसने सितार के प्यार को? कॉलेज में रिच, हैंडसम और टैलेंटेड साहिल से उसकी फ्रेंडशिप हुई थी। जो धीरे-धीरे आगे बढ़ रही थी। तब शायद पहली बार सितार को जरूरत महसूस हुई थी उसे यह बताने की कि वह उसे कितना चाहता है।
साधना को पहली बार जरूरत महसूस हुई थी सितार को यह बताने की कि उसके ख्वाबों में कोई रिच हैंडसम और टैलेंटेड लड़का है। सितार के लिए साधना की जिंदगी में जगह सिर्फ और सिर्फ एक दोस्त की है। इससे ज्यादा जगह वह उसे अपनी जिंदगी में नहीं दे सकती।
सितार गरीब सीधा सादा और हर तरह से औसत लड़का था। “लेकिन मैं तो तुम्हें सिर्फ इतना समझा रहा था कि साहिल तुम्हारे काबिल नहीं है। वह हर छह महीने में गर्लफ्रेंड बदलने के लिए मशहूर है।”
सितार की बातों की अनदेखी करते हुए तब अपने रूप के घमंड में डूबी साधना ने उसके गाल पर प्यार भरी थपकी देकर कहा था, “तुम चिंता मत करो। मेरा रूप ऐसा है जिससे कोई कभी भी मुंह नहीं मोड़ सकता।”
सितार एक दर्द भरी हंसी हंसकर बोला, “साथी बदलना एक टेंडेंसी होती है। इसका ज्यादा या कम खूबसूरती से कोई मतलब नहीं होता।”
इस पर साधना ने चिढ़ते हुए कहा, “तुम अपने मतलब से मतलब रखो। मेरी जिंदगी में ज्यादा घुसने की कोशिश मत करो।”
सितार का चेहरा साफ बता रहा था कि उसके इस वाक्य ने उसे कितने गहरे तक आहत किया है। जिसने बचपन से आज तक साधना का हर तरह से ख्याल रखा। उसके माता-पिता के गुजर जाने के बाद जब वह अपने चाची चाचा के यहां रहने आई तो सितार ही था जिसकी बातें, जिसका ख्याल उसे अपनी चाची चाचा के व्यवहार को बर्दाश्त करने की हिम्मत देता था।
वह सितार ही था जिसने दौड़ भाग कर उसकी प्रॉपर्टी उसके चाची चाचा के चंगुल से छुड़ाकर उसके नाम कराई थी। जिसके बूते वह अपनी पढ़ाई आगे बढ़ा पाई थी और उसी लाइफस्टाइल को अपनाते हुए आगे बढ़ पाई जो उसके पेरेंट्स ने उसे दी थी। उपेक्षा करने वाले और उसका सब कुछ हथिया लेने वाले लालची रिश्तेदारों और दोस्तों के बीच एक सितार ही ऐसा था जो उसे अपनापन, सहारा और फीलिंग ऑफ सिक्योरिटी देता आया था।
पर शायद वह सितार के प्यार के काबिल ही नहीं थी। आज उसे ऐसा लग रहा था जब साहिल ने उसका दिल तोड़ा तब भी सितारा आगे आया था। कितने प्यार से उसे मनाने और समझाने की कोशिश की, मगर सितार के सामने यह जताना कि उसे इस बात की कोई फिक्र नहीं उसके ईगो का सवाल बन गया था।
पर आज लगता है कि वो सितार को नहीं बल्कि खुद अपने मन को ये जताना चाहती थी कि उसे साहिल के छोड़ देने पर कोई अफसोस नहीं हुआ है।
इसी ईगो के कारण एक बार उसके कदम फिसले तो फिसलते ही गए। साहिल ने जब उसे मॉडलिंग का ऑफर दिया तो वह बहुत खुश हुई थी। यही तो उसका सपना था। वह शोहरत की बुलंदियों पर रहना चाहती थी। एक सफल और पॉपुलर मॉडल बनना चाहती थी। लेकिन अब वह मॉडलिंग की दुनिया में इसलिए जाना चाहती थी ताकि साहिल को दिखा सके कि उसने साधना को छोड़कर कितनी बड़ी गलती की है।
पर यहीं से वह मानो दलदल में फंसने लगी थी। साहिल उसे मॉडलिंग के मौके दिलवाकर एक्सप्लॉयट करता रहा। वह समझदार थी। जानती थी कि साहिल उसे प्यार नहीं करता, सिर्फ प्यार जताता है। ताकि उसे अपने शरीर की भूख शांत करने के लिए इस्तेमाल कर सके। कई बार तो साहिल ने अपने लहजे से यह भी जताया कि वह उसे मॉडलिंग के अवसर तभी दिलाएगा जब उसके शरीर की भूख शांत करेगी। मगर वह चुप रही।
तभी एक दिन सितार उसके सामने आकर खड़ा हो गया एक कैमरामैन के रूप में। सितार ने कैमरामैन का करियर बना लिया था। दो साल बाद सितार को देखकर बहुत खुश हुई।
सितार ने उसे बताया कि वह कैमरामैन सिर्फ उसके साथ रहने के लिए बना है। कितना निश्छल, कितना सात्विक, कितना गहरा प्यार था सितार का जो उससे ठुकराया भी नहीं जाता था और अपनी लालसाओं के कारण अपनाया भी नहीं जाता था।
तभी साहिल की जिंदगी में भी दूसरी कोई मॉडल आ गई थी और उसने अपने घर की सजावट, अपने वर्कशॉप के पोस्टर्स, अपने प्रोजेक्ट्स की हीरोइन की तरह अपनी गर्लफ्रेंड भी बदल दी थी।
साधना अब थक चुकी थी, टूट चुकी थी, हार चुकी थी। आज उसकी आंखों के सामने साहिल उस नई लड़की की कमर में बाहें डाले वर्कशॉप से निकल गया था और एक बार पलट कर भी नहीं देखा था कि साधना क्या महसूस कर रही है।
वह नींद की गोलियां खाने चली ही थी कि तभी उसे आंसुओं से धुला-धुला सितार का चेहरा याद आया।
एक बार उसने यूं ही सितार के सामने कह दिया था, “मैं जिन बुलंदियों पर पहुंचना चाहती हूं, लगता है अब कभी नहीं पहुंच पाऊंगी और अपने पैशन को पाए बिना मैं जीना नहीं चाहती। कभी-कभी लगता है जान दे दूं।”
उसकी बातें सुनकर सितार बहुत भावुक हो गया था। उसका चेहरा अपने हाथों में लेकर पहली बार सितार ने उस पर हक जताया था।
उसने साधना के सामने अपना दिल खोल कर रख दिया, “तुम्हारी जिंदगी सिर्फ तुम्हारी नहीं है। मैं तुम्हें बहुत प्यार करता हूं। तुम जान देने की नहीं सोच सकती, क्योंकि तुम मेरी जिंदगी हो। तुम्हारी जिंदगी के साथ मेरी जिंदगी जुड़ी है। तुम्हारी खुशियों के साथ मेरी खुशियां जुड़ी हैं। तुम जब कभी दुखी हो, तकलीफ में हो या तुम्हारे दिमाग में ऐसा कोई विचार आए कि तुम्हारी जिंदगी बेकार है तो तुम बस मुझे दिल से याद कर लेना। मैं तुम्हारे दिल में रहता हूं। तुम्हारे सामने आ जाऊंगा।”
तभी दरवाजे पर दस्तक हुई। कहीं साहिल न हो। उसने साहिल को मैसेज किया था कि वह उसके व्यवहार से इतनी परेशान है कि आत्महत्या कर सकती है। उसने एक उम्मीद के साथ दरवाजा खोला, पर सामने सितार खड़ा था।
वह एक पल में सितार की बाहों में समा गई, “सितार, मुझे माफ कर दो। मैंने तुम्हारे प्यार को पहचाना नहीं। मैं खुद अपनी नजरों में गिर चुकी हूं। मैं अपने आप को तुम्हारे काबिल नहीं समझती। मुझे मर जाने दो।”
तभी रोती साधना ने सितार की प्यार भरी झिड़की सुनी, “धत पगली! प्यार तो वो अमृत कलश है जिसे पीकर इंसान अमर हो जाता है और तुम अपने प्यार से कह रही हो कि तुम्हें मर जाने दे?” सितार अपनी साधना को बाहों में भर कर ऐसे प्यार किए जा रहा था जैसे आज ही उसके सारे दुख-दर्द उसके शरीर, मन और आत्मा से जड़ से निकाल फेंकेगा।
- भावना प्रकाश
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें